Kholo moet nou SA se naam hoog hou | Netwerk24
14 Maart 2019 18:50
Kholo Montsi is die enigste oorblywende Suid-Afrikaner in die wedloop om 'n enkelspeltitel te verower in Marokko, waar die Afrika-tenniskampioenskap vir o.18-spelers plaasvind.
Kholo Montsi saam met die afrigter Jean-Pierre de Lange. Foto: Facebook
Die twee Suid-Afrikaners in die kwarteindstryd het gemengde welslae teen hul Marokkaanse teenstanders Donderdag in Marrakesj gehad.
Die vierde gekeurde Joubert Klopper het in sy derde wedstryd van drie stelle met 7-5, 5-7, 0-6 teen die sewende gekeurde Ismail Saadi vasgeval.
Hy het op 5-5 in die tweede stel 'n kans gehad om die voortou te neem, maar dit verspeel.
Die derde gekeurde Montsi het die agtste gekeurde Younes Lalami Laaroussi vroeër met 6-4, 6-4 uitgeskakel.
Laaroussi het verlede jaar ook die kwarteindstryd gehaal en toe teen die uiteindelike wenner, Philip Henning van Suid-Afrika, verloor.
Zoë Kruger – in 2017 in Tunisië – was die vorige meisie van Suid-Afrika wat met die Afrika o.18-enkelspeltitel weggestap het. – Johann de Jager